

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:** | Nacrt prijedloga odluke o upućivanju pripadnika Oružanih snaga Republike Hrvatske na dužnosti u NATO zapovjednoj strukturi, NATO strukturi snaga i drugim nacionalnim (multinacionalnim) zapovjedništvima u operacije i druge aktivnosti u inozemstvu pod vodstvom NATO-a |
|  |  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT PRIJEDLOGA ODLUKE O UPUĆIVANJU PRIPADNIKA ORUŽANIH SNAGA REPUBLIKE HRVATSKE NA DUŽNOSTI U NATO ZAPOVJEDNOJ STRUKTURI, NATO STRUKTURI SNAGA I DRUGIM NACIONALNIM (MULTINACIONALNIM) ZAPOVJEDNIŠTVIMA U OPERACIJE I DRUGE AKTIVNOSTI U INOZEMSTVU POD VODSTVOM NATO-a**

Zagreb, listopad 2024.

**NACRT PRIJEDLOGA ODLUKE O UPUĆIVANJU PRIPADNIKA ORUŽANIH SNAGA REPUBLIKE HRVATSKE NA DUŽNOSTI U NATO ZAPOVJEDNOJ STRUKTURI, NATO STRUKTURI SNAGA I DRUGIM NACIONALNIM (MULTINACIONALNIM) ZAPOVJEDNIŠTVIMA U OPERACIJE I DRUGE AKTIVNOSTI U INOZEMSTVU POD VODSTVOM NATO-a**

**I. USTAVNA OSNOVA ZA DONOŠENJE ODLUKE**

Na temelju članka 7. stavka 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o upućivanju pripadnika Oružanih snaga Republike Hrvatske na dužnosti u NATO zapovjednoj strukturi, NATO strukturi snaga i drugim nacionalnim (multinacionalnim) zapovjedništvima u operacije i druge aktivnosti u inozemstvu pod vodstvom NATO-a (u daljnjem tekstu Odluka).

**II. OCJENA DOSADAŠNJEG STANJA**

Ulaskom u članstvo NATO-a Republika Hrvatska prihvatila je obvezu sudjelovanja u radu zajedničkih tijela NATO-a, ponajprije u zapovjedništvima i stožerima. Pripadnici Oružanih snaga Republike Hrvatske upućeni na takve pozicije i dužnosti u NATO zapovjednoj strukturi, NATO strukturi snaga i drugim nacionalnim (multinacionalnim) zapovjedništvima mogu biti upućeni u područja NATO operacija i misija, kao ojačanje drugih stožera i zapovjedništava i aktivnosti NATO-a zbog nastale krizne situacije.

Pripadnici Oružanih snaga Republike Hrvatske mogu biti upućeni u područje operacije, misije ili druge aktivnosti na razdoblje do godinu dana (jednokratno ili više kraćih odlazaka) za vrijeme mandata koji traje do četiri godine. Iznimno, u području operacije/misije mogu provesti i dulje od godinu dana iz tehničkih razloga i drugih okolnosti koje priječe njihov povratak sve dok traju takve okolnosti.

NATO zapovjedna struktura je strukturno i suštinski podijeljena na dva strateška zapovjedništva – Savezničko zapovjedništvo za operacije (*Allied Command Operations – ACO*), koje je zapovjedništvo za planiranje, pripremu, provedbu i vođenje operacija te Savezničko zapovjedništvo za transformaciju (*Allied Command Transformation – ACT*) koje je nadležno za transformaciju odnosno za razvoj sposobnosti ratovanja uz značajan oslonac i za jačanje veza s NATO strukturom snaga.

Doprinos Republike Hrvatske u NATO zapovjednoj strukturi uključuje pozicije u Savezničkom zapovjedništvu za operacije odnosno Vrhovnom zapovjedništvu savezničkih snaga u Europi (*Supreme Headquarters* *Allied Powers Europes – SHAPE)* u Monsuu Kraljevini Belgiji, uključujući i Saveznički stožer specijalnih snaga – *Allied Special Operations Forces Command (SOFCOM)* i NATO komunikacijsko-informacijsku agenciju – *NATO Communications and Information Agency (NCIA)* na istoj lokaciji, zapovjedništvima združenih savezničkih snaga Brunssum u Kraljevini Nizozemskoj i Napulj u Talijanskoj Republici, zapovjedništvima sastavnica (Kopneno zapovjedništvo u Izmiru u Turskoj, Pomorsko zapovjedništvo u Northwoodu u Ujedinjenoj Kraljevini Velike Britanije i Sjeverne Irske i Zrakoplovno zapovjedništvo u Ramsteinu u Saveznoj Republici Njemačkoj), Združenom operativnom središtu zračnih operacija u Torrejón u Kraljevini Španjolskoj, NATO grupi za komunikacijsko informacijsku potporu u Monsu u Kraljevini Belgiji, NATO savezničkim snagama za zemaljski nadzor i Savezničkom zapovjedništvu za transformaciju u Norfolku u Sjedinjenim Američkim Državama uključujući poziciju u Združenom analitičkom središtu za naučene lekcije u Lisabonu u Portugalskoj Republici, što čini 24 stožerne pozicije (uz jednu generalsku poziciju koju dijelimo na trogodišnjoj rotacijskoj osnovi). Određen broj pozicija u Savezničkom zapovjedništvu za operacije je razmjestivo odnosno pripadnici Oružanih snaga Republike Hrvatske s tih pozicija mogu biti upućeni u operacije, misije i druge aktivnosti u inozemstvu pod vodstvom NATO-a.

Sjevernoatlantsko vijeće NATO-a (*North Atlantic Council – NAC*) je u ožujku 2014. prihvatilo kandidaturu Republike Hrvatske za uspostavu Nacionalnoga razmjestivog komunikacijskog modula (*NATO Deployable Communication Module – DCM*) za potrebe Saveza. Nacionalni razmjestivi komunikacijski modul djeluje unutar NATO zapovjedne strukture, u 1. NATO bojni veze, sa zapovjedništvom u Saveznoj Republici Njemačkoj. U skladu s ustrojem Oružanih snaga Republike Hrvatske, Nacionalni razmjestivi komunikacijski modul ustrojen je u okviru Zapovjedništva za kibernetički prostor veličine do 60 pripadnika. Nadležnom NATO zapovjedniku predana je ovlast operativnog zapovijedanja nad hrvatskim razmjestivim komunikacijskim modulom. Od ožujka 2024. nacionalni DCM dio je tranzicijskog procesa po čijem okončanju će postati NATO DCM, s istim ovlastima prenesenim na nadležnog NATO zapovjednika kao i do sada. U statusnom smislu za pripadnike Oružanih snaga Republike Hrvatske neće biti promjena, ali će doprinos Republike Hrvatske NATO zapovjednoj strukturi postati vidljiviji i značajniji.

Na temelju procjene popunjavaju se i dobrovoljne nacionalne pozicije, odnosno doprinosi u NATO zapovjednoj strukturi, od kojih neke pozicije su razmjestive, kad se utvrdi da su od posebnog značaja za interes Republike Hrvatske.

Osim u NATO zapovjednu strukturu (NATO strateška zapovjedništva, NATO operativna zapovjedništva, zapovjedništva sastavnica) pripadnici Oružanih snaga Republike Hrvatske upućuju se i u NATO strukturu snaga, NATO središta izvrsnosti i druga multinacionalna tijela.

Kako bi se unaprijedio teritorijalni raspored zapovjedništava NATO strukture snaga te povećala razina sigurnosti u srednjoj Europi i na jugoistočnim granicama Saveza, 2018. godine pokrenuta je inicijativa uspostave Multinacionalnog divizijskog zapovjedništva za Srednju Europu (*Headquarters Multinational Division – Centre – HQ MND-C* u Székesfehérváru, Mađarska). Glavni razlozi nastanka ove inicijative su jačanje nacionalne sigurnosti, a time i sigurnosti srednje Europe i NATO-a kroz zajednički razvoj obrambenih sposobnosti oružanih snaga država članica, uzimajući u obzir sigurnosne izazove koje nameće promjenjivo i sve složenije sigurnosno okružje. Mađarska i Republika Hrvatska, kao zemlje suosnivačice, u travnju 2019. potpisale su Pismo namjere o uspostavi HQ MND-C te na marginama sastanka ministara obrane Europske unije u ožujku 2020. u Zagrebu i Memorandum o suglasnosti, na temelju čega su postale vodeće zemlje za HQ MND-C, radi jačanja regionalne suradnje država srednje Europe te uključivanja ovoga zapovjedništva u NATO strukturu snaga. Kasnije se u svojstvu vodeće nacije zapovjedništvu pridružila Slovačka Republika. Ministarstvo obrane Republike Hrvatske provodi popunu zapovjedništva te trenutačno popunjava 21 poziciju, uključujući i poziciju načelnika stožera. Generalske pozicije zapovjednika, zamjenika zapovjednika i načelnika stožera su rotacijske u smislu da se vodeće nacije/države na trogodišnjoj osnovi izmjenjuju u popuni tih pozicija.

Sudjelovanje Republike Hrvatske u osnivanju, popuni i radu HQ MND-C je najznačajniji doprinos Republike Hrvatske u NATO strukturi snaga i multinacionalnim zapovjedništvima.

Osim doprinosa HQ MND-C u Mađarskoj, Republika Hrvatska popunjava stožerne pozicije časnika u zapovjedništvu Multinacionalne divizije sjeveroistok u Poljskoj, Savezničkom korpusu za brzo djelovanje u Ujedinjenoj Kraljevini Velike Britanije i Sjeverne Irske, zapovjedništvu Multinacionalnog korpusa u Republici Poljskoj te poziciju časnika u zapovjedništvu Multinacionalnog korpusa Jugoistok u Rumunjskoj.

Dodatno, Republika Hrvatska daje doprinos i u NATO središtu izvrsnosti za planinsko ratovanje u Republici Sloveniji, NATO središtu izvrsnosti vojne policije u Republici Poljskoj, NATO središtu izvrsnosti za protuobavještajno djelovanje u Republici Poljskoj te NATO središtu izvrsnosti za kooperativnu kibernetičku obranu u Republici Estoniji. NATO središta izvrsnosti imaju važnu ulogu u razvoju doktrina, identificiranju naučenih lekcija i poboljšanju interoperabilnosti u sklopu sveukupnih napora za transformaciju Saveza.

Hrvatski sabor je 21. prosinca 2023. donio Odluku o upućivanju pripadnika Oružanih snaga Republike Hrvatske na dužnosti u NATO zapovjednoj strukturi, NATO strukturi snaga i drugim nacionalnim (multinacionalnim) zapovjedništvima u operacije i druge aktivnosti u inozemstvu pod vodstvom NATO-a (Narodne novine, br. 154/23) u skladu s kojom se u 2024. godini u ove aktivnosti moglo istodobno uputiti najviše do 120 pripadnika Oružanih snaga Republike Hrvatske.

**III. RAZLOZI I CILJEVI DONOŠENJA ODLUKE**

Provedba savezničkih operacija, misija ili drugih aktivnosti koje su u potpori temeljnim zadaćama definiranima u Strateškom konceptu Saveza je funkcija Savezničkog zapovjedništva za operacije i Savezničkog zapovjedništva za transformaciju. Pripadnicima Oružanih snaga Republike Hrvatske raspoređenima na razmjestive pozicije u NATO strukture treba biti omogućeno da u obavljanju zadaća mogu biti upućeni u NATO operacije, misije i druge aktivnosti u inozemstvu.

Republika Hrvatska ravnopravno sudjeluje u procesu donošenja odluka kroz Sjevernoatlantsko vijeće o sudjelovanju snaga NATO-a u operacijama, misijama, kao i drugim aktivnostima te bez suglasnosti Republike Hrvatske, s obzirom na to da je za donošenje odluke potreban konsenzus svih država, NATO ne može pokrenuti određenu operaciju, misiju ni drugu aktivnost za koju je prethodno potrebna nacionalna odluka odnosno konsenzus svih članica Saveza.

**IV. POTREBNA FINANCIJSKA SREDSTVA**

Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

Na temelju članka 66. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), na prijedlog Vlade Republike Hrvatske i uz prethodnu suglasnost Predsjednika Republike Hrvatske, Hrvatski sabor na sjednici \_\_\_\_\_\_\_\_ donio je

**O D L U K U**

**O UPUĆIVANJU PRIPADNIKA ORUŽANIH SNAGA REPUBLIKE HRVATSKE NA DUŽNOSTI U NATO ZAPOVJEDNOJ STRUKTURI, NATO STRUKTURI SNAGA I DRUGIM NACIONALNIM (MULTINACIONALNIM) ZAPOVJEDNIŠTVIMA U OPERACIJE I DRUGE AKTIVNOSTI U INOZEMSTVU POD VODSTVOM NATO-a**

**I.**

Pripadnici Oružanih snaga Republike Hrvatske koji su na dužnostima u NATO zapovjednoj strukturi, NATO strukturi snaga i drugim nacionalnim (multinacionalnim) zapovjedništvima mogu se u 2025. i 2026. godini, po potrebi službe, uputiti u operacije i druge aktivnosti u inozemstvu pod vodstvom NATO-a na zadaće koje su u okviru poslova koje obavljaju na svojim dužnostima.

U operacije i druge aktivnosti u inozemstvu pod vodstvom NATO-a može se istodobno uputiti najviše 120 pripadnika Oružanih snaga Republike Hrvatske.

**II.**

Izvješće o sudjelovanju pripadnika Oružanih snaga Republike Hrvatske u operacijama i drugim aktivnostima iz točke I. ove Odluke bit će dio Godišnjeg izvješća o obrani koje Vlada Republike Hrvatske podnosi Hrvatskome saboru.

**III.**

Ova Odluka stupa na snagu osmoga dana od dana objave u Narodnim novinama.

|  |  |  |
| --- | --- | --- |
|  |  |  |
| KLASA:  Zagreb, | **HRVATSKI SABOR** |  |
|  |  | Predsjednik Hrvatskoga sabora  Gordan Jandroković |

**OBRAZLOŽENJE**

**Točkom I.** određuje se da Hrvatski sabor donosi Odluku o upućivanju pripadnika Oružanih snaga Republike Hrvatske na dužnosti u NATO zapovjednoj strukturi, NATO strukturi snaga i drugim nacionalnim (multinacionalnim) zapovjedništvima u operacije i druge aktivnosti u inozemstvu pod vodstvom NATO-a. Temelj za donošenje Odluke je članak 7. stavak 5. Ustava Republike Hrvatske koji propisuje da Oružane snage Republike Hrvatske mogu prijeći njezine granice ili djelovati preko njezinih granica na temelju odluke Hrvatskoga sabora, koju predlaže Vlada Republike Hrvatske, uz prethodnu suglasnost Predsjednika Republike Hrvatske. Člankom 66. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23) propisano je da se pripadnici Oružanih snaga Republike Hrvatske raspoređeni u multinacionalna zapovjedništva ili upravljačke strukture međunarodnih organizacija kojima je Republika Hrvatska pristupila ili pristupa na temelju međunarodnih ugovora, mogu uputiti u područje operacije potpore miru, operacije odgovora na krize, humanitarne operacije i druge aktivnosti u inozemstvu radi obavljanja zadaća, postupaka multinacionalnih zapovjedništava ili upravljačkih struktura međunarodnih organizacija na temelju odluke Hrvatskoga sabora. U 2025. i 2026. godini pripadnici Oružanih snaga Republike Hrvatske koji su na dužnosti u NATO zapovjednoj strukturi, NATO strukturi snaga i drugim nacionalnim (multinacionalnim) zapovjedništvima mogu se po potrebi službe uputiti u operacije i druge aktivnosti u inozemstvu pod vodstvom NATO-a na zadaće koje su u okviru poslova koje obavljaju na svojim dužnostima. U navedene aktivnosti istodobno može biti upućeno najviše 120 pripadnika Oružanih snaga Republike Hrvatske.

**Točkom II.** utvrđuje se da će izvješće o sudjelovanju pripadnika Oružanih snaga Republike Hrvatske u operacijama i drugim aktivnostima iz točke I. ove Odluke biti dio Godišnjeg izvješća o obrani koje Vlada Republike Hrvatske podnosi Hrvatskome saboru.

**Točkom III.** određuje se stupanje na snagu ove Odluke.